b'\n_START_ARTICLE_\nMarko Natla\xc4\x8den\n_START_SECTION_\nPred drugo svetovno vojno\n_START_PARAGRAPH_\nKot visoko\xc5\xa1olec je 1908-10 vodil Slovensko dija\xc5\xa1ko zvezo in sodeloval pri glasilu slovenskega katoli\xc5\xa1kega dija\xc5\xa1tva Zora. Leta 1912 je na Dunaju promoviral iz prava. Slu\xc5\xbeboval je kot pravni praktikant na dunajskem de\xc5\xbeelnem sodi\xc5\xa1\xc4\x8du, od 1919 pa kot odvetnik v Ljubljani. Po kon\xc4\x8danem \xc5\xa1tudiju prava je v Ljubljani sodeloval pri Slovenski kr\xc5\xa1\xc4\x8dansko-socialni zvezi, Slovenski Stra\xc5\xbei in Orlu (njegov predsednik v letih 1925\xe2\x80\x9327). Od novembra 1926 do januarja 1929 je bil poslevode\xc4\x8di podna\xc4\x8delnik SLS. Leta 1927 je bil izvoljen v skup\xc5\xa1\xc4\x8dino Ljubljanske oblasti; bil je njen skup\xc5\xa1\xc4\x8dinski predsednik in predsednik oblastnega odbora do razpustitve januarja 1929, nato pa je vodil oblastno samoupravo kot komisar do novembra 1929, ko je bila ukinjena. V letih 1931\xe2\x80\x9333 je bil predsednik Slovenskega katoli\xc5\xa1kega akademskega stare\xc5\xa1instva. Od januarja 1933 do oktobra 1934 je bil konfiniran v Bosni (Bile\xc4\x87a, Gacko, Sarajevo). 14. avgusta 1935 je bil eden od prvakov nekdanje SLS, ki so podpisali prijavo za pristop k novi politi\xc4\x8dni stranki Jugoslovanski radikalni zajednici. 10. septembra 1935 je bil navzo\xc4\x8d na prvem sestanku izvr\xc5\xa1nega odbora JRZ v Beogradu; tega dne so ga tudi imenovali za novega bana Dravske banovine. V tem \xc4\x8dasu je Natla\xc4\x8den zaradi \xc5\xa1tevilnih prizadevanj za izbolj\xc5\xa1anje gospodarske situacije, polo\xc5\xbeaja kmetov in kulturne prenove, postal eden od najbolj priljubljenih slovenskih politikov. Spadal je v najo\xc5\xbeji krog Koro\xc5\xa1\xc4\x8devih politi\xc4\x8dnih sodelavcev._NEWLINE_Brat Marka Natla\xc4\x8dena je bil Peter Natla\xc4\x8den (\xe2\x80\xa0 1935), \xc5\xbeupnik v \xc5\xa0entrupertu na Dolenjskem.\n_START_SECTION_\nDruga svetovna vojna\n_START_PARAGRAPH_\nOb nem\xc5\xa1kem napadu na Poljsko in vdoru sovjetskih \xc4\x8det v baltske dr\xc5\xbeave, na Finsko,  Besarabijo in Bukovino, \xc5\xa1irjenju nacizma in komunizma po Evropi, se je Natla\xc4\x8den na zasedanju banskega sveta dne 12. februarja 1940 osredoto\xc4\x8dil na problem komunizma v pokrajini._NEWLINE_Ker se je Miha Krek ob napadu na Kraljevino Jugoslavijo kot \xc4\x8dlan emigrantske vlade umaknil v London, je v Ljubljani vodstvo katoli\xc5\xa1ke stranke doma prevzel zadnji ban Dravske banovine Natla\xc4\x8den._NEWLINE_\xc5\xbde 19.09.1938 je v Planini pri Rakeku prisr\xc4\x8dno z dekleti v slovenskih narodnih no\xc5\xa1ah in cvetjem  sprejel italijanskega fa\xc5\xa1isti\xc4\x8dnega  voditelja Benita Mussolinija  in njegovo fa\xc5\xa1isti\xc4\x8dno spremstvo, ki je na drugi meje \xc5\xbee 17 let izvajalo etnocid in genocid nad primorskimi Slovenci, ob italijanski okupaciji Ljubljane pa je drugimi politiki poslal Mussoliniju in italijanskemu kralju posebno zahvalno pismo._NEWLINE_V Ljubljani je na njegovo pobudo in pobudo Slovenske ljudske stranke nastal Narodni svet za Slovenijo, katerega cilj je bil s \xc4\x8dim manj \xc5\xbertvami oblikovati slovensko avtonomno ozemlje pod nadzorom enega samega okupatorja. Ta je 10. aprila razglasil, da prevzema oblast v Sloveniji. V njem so sodelovali predstavniki SLS, Jugoslovanske nacionalne stranke, Narodnoradikalne stranke, Socialisti\xc4\x8dne stranke Jugoslavije in Samostojne demokratske stranke, skratka predstavniki vseh slovenskih strank, razen komunistov, ki jih z utemeljitvijo, da niso legalna stranka, niso vklju\xc4\x8dili v delo odbora. Odklonili so tudi predlog, da bi Narodni svet postal Obrambni svet._NEWLINE_Narodni svet je od ljudi zahteval red in mir, izro\xc4\x8ditev oro\xc5\xbeja, od jugoslovanskih enot pa, naj se mu podredijo in kot slovenska vojska zaprosijo za premirje. Seveda v tako zahtevo voja\xc5\xa1ko poveljstvo ni privolilo. Predsednik Narodnega sveta Marko Natla\xc4\x8den je po pozdravu italijanskih voja\xc5\xa1kih oblasti v Ljubljani od\xc5\xa1el v Celje, kjer je Nemcem predlagal, da bi zasedli vso Slovenijo, ta pa bi nato, podobno kot Hrva\xc5\xa1ka, dobila status posebne dr\xc5\xbeave._NEWLINE_Ker Nemci v tak predlog zaradi Hitlerjevega na\xc4\x8drta o razdelitvi Jugoslavije niso privolili, je Natla\xc4\x8den sku\xc5\xa1al dobiti dovoljenje za izvr\xc5\xa1evanje oblasti z zagotovitvijo lojalnosti Emiliju Grazioliju ter s spomenico, ki jo je poslal Mussoliniju. \xc4\x8ceprav je Mussolini na\xc4\x8deloma privolil v sodelovanje s predstavniki nekdanje oblasti na zasedenih obmo\xc4\x8djih, se je 17. aprila Narodni svet sestal zadnjikrat, saj so Italijani \xc5\xbee 20. aprila civilno oblast banske uprave prenesli na svoj Komisariat za zasedeno slovensko ozemlje. Tako je Narodni svet prenehal delovati._NEWLINE_4. maja 1941, ob priklju\xc4\x8ditvi Ljubljanske pokrajine k fa\xc5\xa1isti\xc4\x8dni Italiji, Natla\xc4\x8den in skupina uglednih Slovencev je poslala pismo hvale\xc5\xbenosti Mussoliniju. Fa\xc5\xa1isti\xc4\x8dne oblasti so organizirale konzulto, okupacijski sosvet, in vanj izbrale 14 slovenskih \xc4\x8dlanov, med njimi Natla\xc4\x8dena, in Natla\xc4\x8den in ostali \xc4\x8dlani konzulte so se 8. junija v Rimu sestali z Mussolinijem. Nato je Natla\xc4\x8den Mussoliniju napisal \xc5\xa1e eno pismo hvale\xc5\xbenosti, v katerem mu je obljubil zvestobo slovenskega naroda. Kmalu zatem zaradi nasprotovanja italijanskim oblastem, njenim nezakonitim ravnanjem s prebivalstvom Ljubljanske pokrajine, izstopil iz njega in se umaknil iz aktivnega politi\xc4\x8dnega \xc5\xbeivljenja. _NEWLINE_Kljub temu je sodeloval v ilegalnih dejavnostih svoje stranke in je med drugim ob koncu leta 1941 sooblikoval tajni program obeh najpomembnej\xc5\xa1ih me\xc5\xa1\xc4\x8danskih strank, londonske to\xc4\x8dke, v katerih so za cilj postavili obnovitev Kraljevine Jugoslavije, in pozneje razglasili \xc4\x8detni\xc5\xa1ko vojsko Dra\xc5\xbee Mihailovi\xc4\x87a kot edino legitimno, vse ostale pa opredelili kot izdajalske. Natla\xc4\x8den je bil vodja SLS-a v Sloveniji, ko se je SLS-ova strankarska vojska, Slovenska legija, pridru\xc5\xbeila kolaborantskim MVAC enotam, ter so se tako za\xc4\x8deli uradno boriti na strani fa\xc5\xa1isti\xc4\x8dnih okupatorjev._NEWLINE_Natla\xc4\x8den je po mno\xc5\xbei\xc4\x8dnem izgonu zavednih Slovencev v Srbijo dal pobudo za skrivno navezavo stikov z izgnanimi katoli\xc5\xa1kimi politiki v Beogradu preko Rde\xc4\x8dega kri\xc5\xbea. Po tej poti so potem iz Ljubljane po\xc5\xa1iljali v Beograd tudi dolo\xc4\x8dena finan\xc4\x8dna sredstva, s katerimi so posku\xc5\xa1ali oskrbovati izgnane Slovence v Srbiji. _NEWLINE_Dne 13. oktobra 1942 je po nalogu Komunisti\xc4\x8dne partije Slovenije Varnostno-obve\xc5\xa1\xc4\x8devalna slu\xc5\xbeba na njegovem domu nanj izvedla atentat. Atentator je bil v duhovnika preoble\xc4\x8den Franc Stadler-Pepe. Natla\xc4\x8dena so potem pokopali na pokopali\xc5\xa1\xc4\x8du pri sv. Kri\xc5\xbeu, sedaj \xc5\xbdale. Da bi komunisti la\xc5\xbeje izbrisali spomin nanj, so po koncu vojne njegov grob oskrunili in posmrtne ostanke odnesli neznano kam._NEWLINE_Jeseni leta 2007 so hoteli podporniki v rojstnem kraju postaviti Natla\xc4\x8dnov doprsni kip, delo Draga Tr\xc5\xa1arja, vendar so si zaradi negativnega odziva javnosti premislili.'